Dok aangekla ná hy meisie van aborsie afraai | Netwerk24
Deur Julian Jansen 27 Oktober 2019 00:01
'n Dokter wat van onprofessionele gedrag aangekla word omdat hy 'n minderjarige meisie afgeraai het om 'n aborsie te kry, gaan Maandag vra dat die klag teen hom teruggetrek word.
Dr. Jacques de Vos
Dr. Jacques de Vos (32) moet Maandag voor die Raad op Gesondheidsberoepe (RGB) verskyn op aanklag van onprofessionele gedrag.
Dit is omdat hy glo onder meer pamflette en teksboodskappe versprei het wat teen aborsie gemik is en die jong vrou by 2 Militêre Hospitaal afgeraai het om die prosedure te ondergaan.
Martus de Wet, De Vos se regsverteenwoordiger, het egter aan Rapport gesê hulle gaan Maandag vra dat die hele saak geskrap word.
Hy sê hy twyfel of daar werklik 'n formele klagte oor De Vos was, want die RGB verskaf dit bloot nie.
'Ons weet nie wié dryf die ding en op grond van wat nie. Dit wil voorkom asof hy geviktimiseer word. '
De Vos wil ook meer besonderhede oor die pasiënt hê, soos hoe ver sy swanger was, of sy uiteindelik die aborsie gehad het en met watter prosedure.
Volgens De Wet het die voorsitter van die tugkomitee by sy vorige verskyning die RGB opdrag gegee om al die nodige inligting en dokumentasie teen 30 Augustus aan De Vos te verskaf sodat hy behoorlik kan voorberei.
De Wet sê hulle het sommige dokumente gekry, maar nie naastenby alles nie.
Priscilla Sekhonyana, woordvoerder van die RGB, sê hulle hét alle dokumente gestuur, maar oor sommige inligting wat De Vos versoek, sal hulle eers getuienis voor die komitee lewer.
De Wet sê die RGB is besig met 'n heksejag teen sy kliënt wat al erg benadeel is in die proses.
Hy was besig om sy internskap by die hospitaal te voltooi toe die bom in 2016 gebars het.
Volgens De Wet het sy kliënt nie eens 'n verhoor by die hospitaal gehad nie.
Aangesien die hospitaal nie sy internskapdokumente wil afteken nie en hom nie wil toelaat om sy internskap te voltooi nie, kan hy nie as dokter praktiseer nie.
Sy internskap moes twee en 'n half jaar duur omdat hy gestremd is.
De Vos het diepaartrombose en het die verhoor tot dusver in 'n rolstoel bygewoon.
De Wet sê sy kliënt gaan beslis regstappe oorweeg indien hy nie skuldig bevind word nie.
"Hy het al twee jaar inkomste verloor. Daar is juis 'n gebrek aan dokters en nou hierdie oponthoud.
"Hy is 'n man in 'n rolstoel. Sy waardigheid is geskend.
"Ons het nie 'n probleem met die verhoor nie. Wees net regverdig. Ons weet nie wié dryf die ding en op grond van wat nie. Dit wil voorkom asof hy geviktimiseer word. Hy is bereid om te staan, baie staan saam hom."
Doctors for Life wat teen aborsie gekant is, is een organisasie wat hom ondersteun. Hulle sê dokters wat om geloofsredes teen aborsie gekant is, word dikwels geviktimiseer.